ซุปเปอร์ประธานาธิบดี
บวรศักดิ์เปรียบเทียบ เลือกนายกฯตรงเสี่ยง ชัยชี้ยิ่งซื้อเสียงหนัก,ประยุทธ์ เปิดงานคืนความสุขให้เยาวชน กระตุ้นฝึกคนให้ใฝ่ดี ครวญ 6 เดือนลุยงานทั้งแก่ทั้งเครียด ขากลับระทึกกิ่งไม้ใหญ่ตกใส่เฉียดรถเบนซ์ ทีม รปภ.รับเคราะห์บาดเจ็บ 2 นาย ประวิตร ชี้แค่อุบัติเหตุ ไม่เกี่ยวเรื่องดวง สั่ง จนท.ไล่ล่าคนทำผิด ม.112 สอบขยายผลโยงแก๊งทุบหุ้นดิสเครดิตรัฐบาล สปช.ปิดฉากถกสูตรร่าง รธน. สมบัติ แจงเลือกนายกฯโดยตรง แก้ลำรัฐบาลครอบงำฝ่ายนิติบัญญัติ ปิดช่องทุจริตร้ายแรง-ซื้อเสียง ยันนายกฯแค่ผู้นำฝ่ายบริหาร ไม่ใช่ประธานาธิบดี กลุ่มเสียงข้างน้อย-กมธ.ยกร่างฯ พาเหรดถล่มยับผูกขาดอำนาจ แก้ซื้อเสียงเหลว ปู่ชัย ขนหัวลุกซัดเปิดช่องรีดมหาโหดนายทุนหลักพันล้าน เซ็งลี้เก้าอี้ รมต. เข็นสเปกนายกฯ ต้องเป็น ส.ส.-หน.พรรค คำนูณ ผวาปรับ ครม.กระทบพระราชอำนาจ บวรศักดิ์ ทุบเปรี้ยงสุ่มเสี่ยงอำนาจล้นฟ้าถึงขั้นซุปเปอร์ประธานาธิบดี,การประชุมสภาปฏิรูปแห่งชาติ (สปช.) เพื่อรับฟังรายงานข้อเสนอยกร่างรัฐธรรมนูญ จากคณะกรรมาธิการวิสามัญทั้ง 18 คณะ เป็นวันสุดท้าย ปรากฏว่าสมาชิก สปช.และกรรมาธิการยกร่างรัฐธรรมนูญต่าง อภิปรายคัดค้านข้อเสนอให้มีการเลือกตั้งนายกรัฐมนตรีและคณะรัฐมนตรี เนื่องจากเกรงว่าจะเป็นการผูกขาดอำนาจ,เมื่อเวลา 09.30 น. วันที่ 17 ธ.ค. ที่รัฐสภา มีการประชุมสภาปฏิรูปแห่งชาติ (สปช.) มี น.ส.ทัศนา บุญทอง รองประธาน สปช. ทำหน้าที่ประธานการประชุม เพื่อพิจารณารายงานของคณะกรรมาธิการ (กมธ.) วิสามัญติดตามและให้ข้อเสนอแนะการยกร่าง รัฐธรรมนูญ เรื่องการสรุปความเห็น ข้อเสนอแนะในการยกร่างรัฐธรรมนูญของคณะ กมธ.ปฏิรูป 18 คณะของ สปช. เป็นวันที่สาม โดย น.ส.ทัศนา แจ้งว่าการประชุมวันสุดท้ายจะพิจารณารายงานของ กมธ.ปฏิรูปการปกครองท้องถิ่น กมธ.ปฏิรูปการบริหารราชการแผ่นดิน และ กมธ.ปฏิรูปการเมือง โดยเริ่มที่นายพงศ์โพยม วาศภูติ ประธาน กมธ.ด้านการปกครองท้องถิ่น เสนอให้รัฐต้องกระจายอำนาจและส่งเสริมให้ประชาชนและท้องถิ่นเป็นอิสระในการปกครองตนเอง ภายใต้เอกภาพแห่งรัฐ เป็นอิสระทางการคลัง จัดให้มีระบบคู่ขนานจัดสรรงบประมาณตามพื้นที่ ควบคู่การจัดสรรงบประมาณตามภารกิจ รายได้รัฐที่เกิดขึ้นในท้องถิ่นให้ขึ้นบัญชีเป็นรายได้ท้องถิ่นนั้น,นายพงศ์โพยมกล่าวว่า อยากให้การกระจายอำนาจ ไปถึงชุมชุน เน้นรูปธรรมในการขับเคลื่อน และจัดให้มีองค์กรดูแลองค์กรปกครองส่วนท้องถิ่นโดยเฉพาะ เพื่อเน้นการแบ่งอำนาจชัดเจน ปล่อยให้องค์กรท้องถิ่นร่วมกับภาคประชาชนแก้ไขปัญหาด้วยตัวเอง เสนอให้มีสภาพลเมืองทำงานคู่ขนานกับสภาจากการเลือกตั้ง อยากให้รัฐบาล คณะรักษาความสงบแห่งชาติ (คสช.) กมธ.ยกร่างรัฐธรรมนูญ เห็นความจำเป็นในการสร้างฐานพลเมืองขึ้นมา เพราะที่ผ่านมาเห็นความอ่อนแอของประชาชนจำนวนมาก ซึ่งไม่ใช่การล้มอำนาจรัฐ เพราะการกำกับดูแลยังมีความสำคัญ หากอำนาจลงสู่ข้างล่าง การต่อสู้ในการเมืองจะเบาบางลง,ต่อมานายธีรยุทธ หล่อเลิศรัตน์ ประธานคณะกรรมาธิการบริหารราชการแผ่นดิน เสนอให้จัดตั้งคณะกรรมการจริยธรรมและธรรมาภิบาลแห่งชาติ รับผิดชอบพัฒนาระบบและกลไกการใช้หลักธรรมาภิบาลบริหารราชการแผ่นดิน ลดการแทรกแซงของภาครัฐในกลไกตลาด การบริหารราชการแผ่นดินต้องจัดแผนยุทธศาสตร์ชาติระยะยาว มุ่งเน้นผลประโยชน์ชาติและประชาชนอย่างแท้จริง ไม่ใช่ยึดตามนโยบายพรรคการเมืองที่ใช้หาเสียง โดยสมาชิก สปช.ส่วนใหญ่อภิปรายสนับสนุนให้กระจายอำนาจให้ท้องถิ่นอย่างแท้จริง อาทิ นายดิเรก ถึงฝั่ง สปช.เสนอให้มอบอำนาจให้จังหวัดตั้งงบประมาณได้เอง ให้หน่วยงานในจังหวัดขึ้นตรงต่อจังหวัด,ขณะที่นายปรีชา วัชราภัย กรรมาธิการยกร่างรัฐธรรมนูญ ตั้งข้อสังเกตว่า กมธ.ยกร่างฯเห็นด้วยกับข้อเสนอของคณะ กมธ.บริหารราชการแผ่นดินจะนำข้อเสนอทั้งหมดไปพิจารณาในการยกร่างฯต่อไป,จากนั้นเวลา 14.40 น. นายสมบัติ ธำรงธัญวงศ์ ประธาน กมธ.ปฏิรูปการเมือง รายงานข้อเสนอต่อที่ประชุมว่า ระบบรัฐสภาไทยในปัจจุบัน มีข้อเสียตรงที่ฝ่ายรัฐบาลเสียงข้างมาก มีอำนาจเหนือฝ่ายบริหารและนิติบัญญัติ ทำให้อำนาจการตรวจสอบอ่อนแอ เกิดทุจริตรุนแรง เกิดความเหลื่อมล้ำมากขึ้น เพราะงบประมาณของประเทศ ไม่ได้นำไปสู่การแก้ปัญหาของประชาชน ก่อให้เกิดการจนกระจุก รวยกระจาย กมธ.มีความเห็นให้แยกอำนาจฝ่ายบริหารออกจากฝ่ายนิติบัญญัติ โดยมีการเลือกตั้งฝ่ายบริหารโดยตรง ข้อดีคือทำให้ฝ่ายบริหารทำหน้าที่บริหารประเทศเพียงอย่างเดียว ไม่ต้องทำหน้าที่นิติบัญญัติ จึงมีเวลาทุ่มเทแก้ปัญหาให้ประชาชนเต็มที่ และกำหนดให้ฝ่ายบริหารไม่มีอำนาจยุบสภา ทำให้ฝ่ายนิติบัญญัติมีเสถียรภาพ มีอิสระไม่ถูกแทรกแซงจากฝ่ายบริหาร เพราะที่ผ่านมาฝ่ายบริหารมักใช้อำนาจยุบสภา เพื่อแก้ปัญหาทางการเมือง,นายสมบัติกล่าวต่อว่า การแยกอำนาจฝ่ายบริหารและนิติบัญญัติออกจากกัน ทำให้การซื้อสิทธิขายเสียงเกิดขึ้นยาก เพราะ ส.ส.ไม่สามารถเรียกร้องผลประโยชน์จากรัฐบาลได้ ระบบดังกล่าวไม่ใช่ระบบประธานาธิบดี เพราะระบบประธานาธิบดี หมายถึงหัวหน้าฝ่ายบริหารต้องเป็นประมุขของรัฐด้วย แต่วิธีการนี้นายกฯทำหน้าที่เป็นเพียงหัวหน้าฝ่ายบริหาร แต่ไม่ใช่ประมุขของรัฐ เนื่องจากพระมหากษัตริย์ยังเป็นประมุขของรัฐเช่นเดิม ยืนยันว่า กมธ.ก็มีความจงรักภักดี เช่นกัน,ด้านนายชัย ชิดชอบ สปช. ในฐานะ กมธ.ปฏิรูปการเมืองเสียงข้างน้อย อภิปรายว่า ไม่เห็นด้วยหมื่นเปอร์เซ็นต์ให้นายกฯมาจากการเลือกตั้งโดยตรงได้ยินแล้วขนหัวลุก เพราะไม่สามารถขจัดนายทุนพรรคและการซื้อเสียงได้ สมัยก่อนช่วงการเลือกตั้งมีการหิ้ว กระเป๋าเจมส์บอนด์ ส่งปลาเค็ม ลังบรั่นดี มาถึงสมัยนี้ใช้เป็นเป้สะพายแทนแล้ว แต่ไม่มีการจับนักการเมืองซื้อเสียงเข้าคุกได้แม้แต่คนเดียว และการให้พรรค การเมืองเสนอชื่อ ครม. ก็ย่อมให้นายทุนพรรคมาลง สมัคร เรียกเงินจากนายทุนเข้าพรรคได้เป็นร้อยเป็นพันล้านบาท เพื่อเอาเงินไปสนับสนุน ส.ส.เขตหาเสียง คนพวกนี้กระสันอยากเป็นรัฐมนตรี พรรคใดไม่มี นายทุนก็ไม่ไปรอด สมัครไปก็ได้ ส.ส. 1-2 คน เพราะสตางค์ไม่มี เงินไม่มา กาไม่เป็น เดิมการเลือกตั้ง ส.ส. จ่ายแค่คนละ 100-500 บาท แต่ต่อไปถ้าต้องเลือก ส.ส.และ ครม.โดยตรง ต้องจ่ายคนละ 1,000-5,000 บาทต่อหัว หรืออาจถึง 10,000 บาทต่อหัวด้วยซ้ำไป เพื่อให้ ครม.ของพรรคได้รับการเลือกตั้งเข้ามา,นายชัยกล่าวว่า หากประธาน กมธ.ยกร่างฯจะเขียนรัฐธรรมนูญใหม่ ควรบัญญัติให้นายกฯมาจากหัวหน้าพรรคการเมืองเท่านั้น ใครไม่เป็นหัวหน้าพรรค เป็นนายกรัฐมนตรีไม่ได้ และต้องเป็น ส.ส.ด้วย ถ้าไม่เป็น ส.ส.ก็เป็นนายกฯไม่ได้เช่นกัน ไม่เช่นนั้นเรียกว่าเป็นนายกฯที่มาจากประชาชนไม่ได้ ส่วนที่มาของ ครม.ให้มาจากสภาฯเป็นผู้ให้ความเห็นชอบ,นายดิเรก ถึงฝั่ง สปช. และ กมธ.ปฏิรูปการเมืองเสียงข้างน้อย อภิปรายว่า จนถึงขณะนี้ยังไม่มีใคร ชี้แจงได้ว่า การเลือกนายกฯโดยตรงดีกว่าระบบเดิมอย่างไร เพียงแต่มีข้อสรุปว่าเพื่อป้องกันการซื้อเสียง แม้จะออกกฎหมายมาบังคับใช้ หากต้องการซื้อเสียงก็ยังหลีกเลี่ยงกฎหมายได้ ระบบเดิมดีอยู่แล้ว ปัญหาทุกวันนี้เกิดจากตัวบุคคล ขณะที่เรื่องที่มา ส.ว.ก่อน หน้านี้ เรามี ส.ว.เลือกตั้งและ ส.ว.สรรหา ส.ว.ไม่ได้เป็นต้นเหตุให้เกิดการรัฐประหาร และรัฐธรรมนูญทุกฉบับในมาตรา 3 ระบุชัดเจนว่าอำนาจอธิปไตยเป็นของปวงชนชาวไทย แต่เหตุใดมีอำนาจอื่นแอบแฝง โดย ส.ว.สรรหาได้รับการแต่งตั้งมาจากคน 7 คน ส่วน ส.ส.เขตและระบบบัญชีรายชื่อชัดเจนอยู่แล้วว่ารายชื่อที่หนึ่งของบัญชีระบุว่าใครจะเป็นนายกรัฐมนตรี,ผู้สื่อข่าวรายงานว่า จากนั้นสมาชิก สปช.ได้ลุกขึ้นอภิปรายข้อเสนอของคณะ กมธ.ปฏิรูปการเมืองในประเด็นการเลือกตั้งนายกฯโดยตรงอย่างกว้างขวาง โดยในส่วนกรรมาธิการฯเสียงข้างน้อย อาทิ นาย ชาติชาย ณ เชียงใหม่ นายประสาร มฤคพิทักษ์ นายไพบูลย์ นิติตะวัน ต่างคัดค้านไม่เห็นด้วยกับวิธี ดังกล่าว เพราะไม่สอดคล้องกับระบบการเมืองไทยในปัจจุบัน โดยเห็นว่าการเลือกตั้งนายกฯโดยตรง เป็นการเปิดช่องให้เกิดการผูกขาดอำนาจเด็ดขาดของฝ่ายบริหาร หากผลการเลือกตั้งได้ตัวแทน ส.ส.และฝ่ายบริหารที่มาจากพรรคเดียวกัน โดยเห็นด้วยให้นายกฯมาจากการเลือกของ ส.ส.เช่นเดิม นอกจากนี้ การเลือก ครม.โดยตรงเป็นการเพิ่มอำนาจการผูกขาดให้พรรคการเมืองเพียง 2 พรรคเท่านั้นในการตั้ง ครม.ได้ จะทำให้เกิดปัญหาเหมือนก่อนวันที่ 22 พ.ค.57 ตามมาอีก,กระทั่งเวลา 18.25 น. นายคำนูณ สิทธิสมาน โฆษก กมธ.ยกร่างฯ อภิปรายตั้งข้อสังเกตถึงข้อเสนอของ กมธ.ปฏิรูปการเมืองว่า ประเด็นสำคัญที่ กมธ.ยกร่างฯเห็นใกล้เคียงกันคือ รัฐบาลรักษาการก่อนมีการเลือกตั้งครั้งใหม่ กมธ.ปฏิรูปการเมืองเสนอให้ปลัดกระทรวงเลือกผู้ทำหน้าที่นายกฯรักษาการ ส่วนการเลือก ครม.โดยตรง กมธ.ยกร่างฯยังไม่ตัดสินใจ แต่มีข้อสังเกตคือ ไม่มีหลักประกันที่จะทำให้การใช้เงินเข้าสู่อำนาจทางการเมืองน้อยลง การอ้างว่าหากใช้เขตเลือกตั้งแบบเขตใหญ่ ทำให้การซื้อเสียงไม่ได้ผล ไม่มีใครกล้าทุ่มเงินซื้อเสียงจำนวนมาก นายบวรศักดิ์ อุวรรณโณ ประธาน กมธ.ยกร่างฯ เคยปรารภในการประชุม กมธ.ถึง 2-3 ครั้งว่าเคยคิดผิดว่า การใช้ประเทศเป็นเขตเลือกตั้งจะซื้อเสียงน้อยลง แต่ผลที่เกิดขึ้นกลับตรงข้าม มีการซื้อเสียงมากขึ้นและทำเป็นระบบมากขึ้น จึงสงสัยว่าการเลือกตั้ง ส.ส.และ ครม.ในวันเดียวกัน จะแตกต่างจากการเลือกตั้ง ส.ส.เขต และ ส.ส.บัญชีรายชื่อในระบบเดิมอย่างไร,นายคำนูณกล่าวต่อว่า กรณีการปรับ ครม. ตามคำสั่งของนายกฯจะทำได้หรือไม่ เพราะ ครม.ก็มาจากการเลือกตั้งโดยตรงของประชาชนเช่นเดียวกับนายกฯ ขณะเดียวกัน จะเป็นการไปกระทบกับพระราชอำนาจหรือไม่ เพราะการให้พระมหากษัตริย์ทรงลงนามให้รัฐมนตรีพ้นจากตำแหน่งตามที่นายกฯเสนอขึ้นไปอาจไม่เหมาะสม,พล.อ.เลิศรัตน์ รัตนวานิช โฆษก กมธ.ยกร่างรัฐธรรมนูญ กล่าวว่า หลังจากรับฟังข้อเสนอของ กมธ.ปฏิรูปทั้ง 18 คณะจบแล้ว วันที่ 18-19 ธ.ค. กมธ.ยกร่างฯจะประชุมเพื่อพิจารณาข้อเสนอที่รับมา เพื่อแยกแยะข้อดีข้อด้อยที่ สปช.อภิปรายมาตลอด 3 วัน และสัปดาห์หน้าระหว่างวันที่ 22-26 ธ.ค. กมธ.ยกร่างฯจะพิจารณาข้อเสนอทั้งหมด รวมทั้งที่รับฟังจากทุก ภาคส่วน ทั้งฝ่ายพรรคการเมือง ภาคประชาชนตัวแทนกลุ่มต่างๆ และข้อสรุปที่ได้จากเวทีรับฟังความเห็นจากประชาชน เพื่อจัดกรอบแนวทาง ภาค ส่วนหมวดและรายมาตราก่อนจะมอบให้คณะกรรมการกฤษฎีกานำไปพิจารณาถ้อยคำ คำจำกัดความที่จะบัญญัติในรัฐธรรมนูญ และหลังปีใหม่ในวันที่ 5 ม.ค. 58 กมธ.ยกร่างฯจะประชุมต่อเพื่อยกร่างรัฐธรรมนูญต่อทันที,เมื่อเวลา 11.00 น. ที่รัฐสภา เครือข่ายกระบวนการประชาชนเพื่อความเป็นธรรม 9 องค์กร นำโดยนายประยงค์ ดอกลำไย ที่ปรึกษาองค์กร นำชาวบ้านที่ได้รับผลกระทบจากนโยบายของรัฐ เข้ายื่นหนังสือต่อนายเทียนฉาย กีระนันทน์ ประธานสภาปฏิรูปแห่งชาติ (สปช.) และ นพ.อำพล จินดาวัฒนะ ประธานคณะกรรมาธิการปฏิรูปสังคม ชุมชน เด็ก เยาวชน สตรี ผู้สูงอายุ ผู้พิการและผู้ด้อยโอกาส สปช. โดยระบุว่า ชาวบ้านในพื้นที่ได้รับผลกระทบจากคำสั่งของ คสช.ที่ 64 และ 66 และแผนแม่บทป่าใหม่ มีการจับกุมชาวบ้านที่ฝ่าฝืนคำสั่งและแผนแม่บทกว่า 500 คดี มีผู้เดือดร้อนมากกว่า 1,300 ครอบครัว ขอเรียกร้องให้ สปช. ผลักดันกฎหมายว่าด้วยสิทธิชุมชน กฎหมายปฏิรูปที่ดิน กฎหมายภาษีที่ดินอัตราก้าวหน้า กฎหมายการจัดตั้งธนาคารที่ดิน และกฎหมายกองทุนยุติธรรม ช่วยชาวบ้านที่ต้องคดีกว่า 500 คดี รวมถึงขอให้ชาวบ้านมีส่วนร่วมในแผนแม่บทป่าใหม่ บรรจุเข้าไปในรัฐธรรมนูญฉบับใหม่,วันเดียวกัน นายวรชัย เหมะ อดีต ส.ส.สมุทรปราการ พรรคเพื่อไทย กล่าวถึงข้อเสนอของนายไพบูลย์ นิติตะวัน กมธ.ยกร่างฯ ที่เสนอให้ ส.ว.ร่วมเลือกนายกฯร่วมกับ ส.ส.ว่า หากทำแบบนั้นแล้วเราจะมี ส.ว.ทำไมในเมื่อทำหน้าที่เหมือน ส.ส. ข้อเสนอแบบนี้เหมือนต้องการวางยา พล.อ.ประยุทธ์ จันทร์โอชา นายกฯ รวมทั้งหวังให้การร่างรัฐธรรมนูญสะดุดไม่เป็นไปตามโรดแม็ปที่ คสช.วางไว้ สุดท้ายประชาชนจะออกมาต่อต้าน ถือเป็นอีกหนึ่งเงื่อนไขที่จะนำไปสู่การรัฐประหารอีกหรือไม่ รู้ๆกันอยู่,นายไพบูลย์เป็นคนของฝ่ายอำมาตย์ หวังใช้ประเด็นนี้ขับเคลื่อนให้สถานการณ์เลวร้าย ส่งผลกระทบโยงไปถึง พล.อ.ประยุทธ์ที่ต้องรับผิดชอบที่ตั้งคนพวกนี้เข้ามา,นายปลอดประสพ สุรัสวดี รักษาการรองหัวหน้าพรรคเพื่อไทย กล่าวถึงข้อเสนอของนายสมชัย ฤชุพันธุ์ ประธาน กมธ.ปฏิรูป เศรษฐกิจ การเงิน และการคลังที่ให้มีมาตรการป้องกันการใช้นโยบายประชานิยมว่า ต้องสร้างคำจำกัดความว่าประชานิยมคืออะไร เมื่อเลือกตั้งถ้าประชาชนไม่นิยมเขาก็ไม่เลือก พรรคที่ลงแข่งขันต้องหาเสียงแบบประชานิยมทั้งนั้น แต่ที่อ้างว่าประชานิยมมากเกินไป อยากให้ไปควบคุมการใช้จ่าย ไม่ใช่ควบคุมโครงการ รัฐบาลปัจจุบันก็เหมือนกัน แจกเงินแจกทองก็ประชานิยมทั้งนั้น แต่รัฐบาลบอกว่าไม่โกง เช่นเดียวกับรัฐบาลต่อๆไป ถ้าหาเสียงได้ตรงตามที่ประชาชนนิยมและควบคุมไม่ให้โกงปัญหาก็ไม่มี ขณะนี้ตั้งโจทย์ถูกแต่วิธีปฏิบัติผิด,อีกด้าน เมื่อเวลา 08.30 น.ที่ศูนย์วิทยาศาสตร์เพื่อการศึกษา ท้องฟ้าจำลอง ถนนสุขุมวิท เขตคลองเตย พล.อ.ประยุทธ์ จันทร์โอชา นายกรัฐมนตรีและหัวหน้า คสช.เป็นประธานพิธีเปิดงาน คืนความสุขให้เธอเยาวชน มี พล.ร.อ.ณรงค์ พิพัฒนาศัย รมว.ศึกษาธิการ และนายพิเชฐ ดุรงคเวโรจน์ รมว.วิทยาศาสตร์และเทคโนโลยี คณะผู้บริหารระดับสูง คณะครูนักเรียนทั่วประเทศเข้าร่วมงาน โดย พล.อ.ประยุทธ์กล่าวเปิดงานตอนหนึ่งว่า งานวิทยาศาสตร์ การสร้างนวัตกรรมใหม่ๆ เป็นปัจจัยขับเคลื่อนพัฒนาประเทศ แต่ของไทยเดินหน้าไปได้ช้า เพราะขาดแคลนบุคลากรด้านวิทยาศาสตร์ ต้องให้เด็กเรียนรู้วิทยาศาสตร์ ต้องทำให้เกิดกระบวนการคิด ต้องสอนให้คนใฝ่ดี ปรับการเรียนการสอนให้เหมาะสม สอนวิทยาศาสตร์กับคำนวณให้สนุก ดังคำขวัญวันเด็ก ปี 58 ความรู้ คู่คุณธรรม นำสู่อนาคต ที่เจตนาให้เด็กเป็นคนดี ไม่ลอกเลียนแบบใคร,นายกฯ กล่าวว่า รัฐบาลพยายามแก้ไขปัญหาราคายางพาราและราคาน้ำมัน ส่วนการปฏิรูปประเทศต้องใช้ระยะเวลา ไม่ง่ายแก้ทุกอย่างในเวลาเดียวกัน เพราะคนเราไม่ค่อยยอมรับความเปลี่ยนแปลง ขอให้เข้าใจการทำงานของตน ทำมา 6 เดือนแล้ว แต่ละคนแก่ขึ้น เพราะเครียด จริงๆหนุ่มกว่านี้ ทุกอย่างที่กำลังทำ ต้องใช้เวลา ต้องเข้าที่ประชุมคณะรัฐมนตรี (ครม.) สภานิติบัญญัติแห่งชาติ (สนช.) กฎหมายค้าง 300-400 ฉบับ รัฐบาลกำลังแก้ ขณะที่รถไฟรางคู่ รถไฟฟ้า ทุกอย่างจะเอาหมด แต่เก็บภาษีไม่ได้ วันนี้ต้องลดความเหลื่อมล้ำด้านจิตใจ และรัฐบาลพร้อมใช้อำนาจเพื่อความปลอดภัยของประเทศ ดังนั้นอย่ามัวแต่เลือกข้าง ติติงรัฐบาล ท่านชอบใครตนไม่ว่า แต่อย่ามาเป็นศัตรูกัน ความจริงแล้วตนอยากพูดน้อย เพราะพูดน้อยก็โดนด่าน้อย,ผู้สื่อข่าวรายงานว่า เวลา 09.50 น. ระหว่างที่ พล.อ.ประยุทธ์เดินทางกลับหลังจากเปิดงาน คืนความสุขให้เธอเยาวชน ที่ศูนย์วิทยาศาสตร์เพื่อการศึกษา ท้องฟ้าจำลอง เขตคลองเตย ได้เกิดเหตุไม่คาดคิด เมื่อขบวนรถของนายกฯ ซึ่งกำลังเลี้ยวซ้ายเข้าถนนสุขุมวิท กิ่งต้นชมพูพันธุ์ทิพย์หรือต้นตาเบบูญ่าขนาดเส้นผ่าศูนย์กลางประมาณ 1 ฟุต ยาวกว่า 4 เมตร ที่ปลูกอยู่บริเวณทางเท้าหน้าโรงเรียนปทุมคงคา หักลงมาใส่รถจักรยานยนต์ของทีมรักษาความปลอดภัยนายกฯ มีเจ้าหน้าที่ทหารจากกรมทหารราบที่ 21 รักษาพระองค์ (ร.21) จำนวน 2 นาย เป็นคนขับประกบอยู่ด้านหลังของรถเบนซ์ทะเบียน ญค 1881 กรุงเทพมหานคร ที่นายกฯนั่ง โดยกิ่งไม้หล่นห่างจากรถของนายกฯไปเพียงเล็กน้อย ส่งผลทำให้รถจักรยานยนต์คันดังกล่าวล้มไถลไปกว่า 10 เมตร คนขับและคนซ้อนได้รับบาดเจ็บเล็กน้อย นายกฯจึงสั่งชะลอรถสอบถามอาการ และสั่งให้นำตัวส่งโรงพยาบาลทันที จากนั้นนายกฯเดินทางกลับทำเนียบรัฐบาล,ขณะที่ พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม กล่าวถึงเหตุการณ์กิ่งไม้ตกใส่รถในขบวนนายกฯว่า ตกใส่บ้าง ไม่เป็นไรหรอก อุบัติเหตุเกิดขึ้นได้เสมอ เมื่อถามว่า ไม่ใช่เรื่องดวงใช่ไหม พล.อ.ประวิตรกล่าวว่า ดวงอะไร สื่อคิดยังไงก็เขียนไปเถอะ,ด้าน พ.อ.อมฤต บุญสุยา รอง ผบ.ร.21 หัวหน้าทีมรักษาความปลอดภัยนายกฯ กล่าวว่า เป็นอุบัติเหตุ ไม่ใช่การลอบปองร้าย ซึ่ง กทม.สั่งให้เร่งสำรวจต้นไม้ริมฟุตปาทถนนในกรุงเทพฯทั้งหมดแล้ว,นางอัจฉราวดี ชัยสุวิรัตน์ ผอ.เขตคลองเตย กล่าวว่า ได้กำชับให้เจ้าหน้าที่เพิ่มความระมัดระวังในการตรวจและแต่งกิ่งต้นไม้อย่างเข้มข้น หากพบต้นไม้ที่มีอายุมากมีรากลอยและลำต้นผุ ให้รื้อถอนทันที เพื่อความปลอดภัยในชีวิตและทรัพย์สินของประชาชน เขตมีแผนการดำเนินการตัดแต่งกิ่งต้นไม้อยู่แล้ว ไม่ได้นิ่งนอนใจกับเหตุการณ์ที่เกิดขึ้นและพร้อมให้ความช่วยเหลือเบื้องต้น,ที่ทำเนียบรัฐบาล พล.อ.ประวิตร วงษ์สุวรรณ รองนายกฯและ รมว.กลาโหม ให้สัมภาษณ์ถึงการติดตามผู้กระทำความผิดตามประมวลกฎหมายอาญามาตรา 112 ที่หลบหนีอยู่ต่างประเทศว่า เราต้องการตัวผู้กระทำผิดกฎหมายทั้งหมด เน้นพวกกระทำมาตรา 112 แต่ต้องดูกฎหมายแต่ละประเทศที่ไม่เหมือนกันก่อน ต้องชี้แจงไปว่าคนเหล่านี้ผิดมาตราใด อย่างไรในกฎหมายไทย และดูว่าจะเชื่อมโยงกับการส่งผู้ร้ายข้ามแดนอย่างไร จะประสานติดตามตัวทุกอย่างใช้ทั้งอัยการต่างประเทศและตำรวจ เมื่อถามว่ากรณีมาตรา 112 เชื่อมโยงกับสถานการณ์ที่ตลาดหุ้นตกอยู่ขณะนี้หรือไม่ พล.อ.ประวิตรกล่าวว่า พยายามโยง กำลังตรวจสอบ ขอเวลาหน่อย การปล่อยข่าวลือเกี่ยวกับสถาบัน ข่าวลือคือข่าวลือ คนหนึ่งต้องอย่าปล่อยข่าวลือ อีกคนหนึ่งต้องอย่าไปเชื่อข่าวลือแค่นั้นก็จบ,เมื่อถามว่า คิดว่าเกี่ยวกับการเมืองที่ต้องการดิสเครดิตรัฐบาลหรือไม่ พล.อ.ประวิตรตอบว่า ต้องเกี่ยวข้อง เพราะทำให้รัฐบาลเสียหาย ซึ่งปล่อยมานานแล้ว อยู่ที่จะปล่อยมากหรือน้อย และคนเชื่อมากหรือเชื่อน้อย อยากให้ประชาชนอย่าไปเชื่อข่าวลือ เพราะทำให้เกิดความเสียหายมากกับภาพรวมของประเทศ เมื่อถามถึงกรณี พล.อ.ประยุทธ์ จันทร์โอชา นายกฯและหัวหน้า คสช. ระบุว่า คนที่กลับมาสนามบินเมื่อปี 2551 อยู่เบื้องหลังเรื่องหุ้นตก รองนายกฯและ รมว.กลาโหม กล่าวว่า ไม่รู้ ต้องไปถามนายกฯ เพราะเป็นคนพูด เมื่อถามว่า ที่ระบุจะตามตัวผู้กระทำความผิดตามมาตรา 112 แต่ความผิดอื่นอย่างกรณีของ พ.ต.ท.ทักษิณ ชินวัตร อดีตนายกฯ จะติดตามตัวด้วยหรือไม่ พล.อ.ประวิตร กล่าวว่า เจ้าหน้าที่ทำกันทั้งหมดอยู่แล้ว ให้เป็นไปตามกฎหมายที่นายกฯบอกว่าให้ไปเร่งดูว่าอันไหนทำบ้าง แต่ไม่ทำไม่ได้ ต้องทำทุกอย่างให้เป็นไปตามกฎหมาย,ด้าน พล.อ.อุดมเดช สีตบุตร รมช.กลาโหม และ ผบ.ทบ. กล่าวว่า กองทัพติดตามข่าวและประสานงานหน่วยราชการที่เกี่ยวข้อง ยอมรับว่ามีคนละเมิดมาตรา 112 ถือเป็นสิ่งกังวลใจของนายกฯ คนส่วนใหญ่ของประเทศรักและเคารพสถาบันพระมหากษัตริย์ มีเพียงบางคนที่คิดต่างไป จึงอยากขอความร่วมมือประชาชนให้ช่วยกันปกป้องสถาบันพระมหากษัตริย์ อย่าปล่อยให้เป็นภาระของส่วนราชการอย่างเดียว ยืนยันว่าตั้งแต่รัฐบาลและ คสช.เข้ามาบริหารราชการแผ่นดิน ไม่เคยใช้กฎหมายไปกลั่นแกล้งใครเลย ขอให้มั่นใจว่ารัฐบาลมีคุณธรรมและยุติธรรมในการดูแลบ้านเมือง กรณีของนายสมศักดิ์ เจียมธีรสกุล อาจารย์ประจำคณะศิลปศาสตร์ มหาวิทยาลัยธรรมศาสตร์ ฝ่ายความมั่นคงก็ติดตาม การโพสต์ข้อความในเฟซบุ๊กต้องพิจารณาว่าเหมาะสมหรือไม่ ทุกอย่างต้องเป็นไปตามกระบวนการกฎหมาย ใครทำผิดอย่าไปเข้าข้าง,พล.ต.ท.ประวุฒิ ถาวรศิริ โฆษกสำนักงานตำรวจแห่งชาติ กล่าวว่า หน่วยงานที่ดูแลเรื่องการปล่อยข่าวทุบหุ้นได้ประสานกับตลาดหลักทรัพย์ ทราบว่าเป็นเรื่องการปล่อยข่าวทางโซเซียลมีเดีย ส่วนความผิดในประเด็นทุบหุ้นปั่นหุ้นที่เกี่ยวข้องกับคดีอาญา ยังไม่พบการกระทำความผิด ขอเตือนผู้ลงทุนในลักษณะดังกล่าว ให้ใช้วิจารณญาณการรับฟังข่าวสาร การปล่อยข่าวที่ส่งผลกระทบ และส่งผลให้ผู้อื่นเสียหายในสังคม เจ้าหน้าที่ตำรวจสามารถดำเนินการได้ตาม พ.ร.บ.คอมพิวเตอร์ มาตรา 14 เรื่องนี้ยังไม่ถึงขั้นทำเป็นขบวนการ แต่กลุ่มนี้มีการกระทำผิดอยู่บ่อยๆ เพียงแต่ตัวการไม่ได้อยู่ในเมืองไทย และมีบางส่วนพัวพันกับกลุ่มที่กระทำความผิดมาตรา 112 ซึ่งการกระทำผิดมาตรา 112 ผ่านโซเชียลมีเดีย จากนี้เราจะประสานกระทรวงไอซีทีบล็อกไม่ให้มีการเผยแพร่ข้อความเข้าในประเทศไทย ปัจจุบันตรวจพบ 2-3 ราย บางกลุ่มถูกออกหมายจับไปแล้ว,นายอุเทน ชาติภิญโญ หัวหน้าพรรคคนไทย กล่าวถึงกรณีปรากฏการณ์หุ้นในตลาดหลักทรัพย์แห่งประเทศไทย (ตลท.) ผันผวนหนักและปรับตัว ลดลงมากกว่า 100 จุดว่า เหตุใดรัฐบาลและกระทรวงการคลังปล่อยให้ขาใหญ่และโบรกเกอร์แสวงหาผลประโยชน์ หากเจ้าหน้าที่ของรัฐไม่รู้เห็นเป็นใจคงไม่เกิดเรื่องแบบนี้ ถือเป็นหนึ่งในการคอร์รัปชันที่ร้ายแรง ขอเรียกร้องรัฐบาลและ คสช. ตั้งคณะ กรรมการขึ้นมาสอบสวนข้อเท็จจริงว่าใครมีส่วนเกี่ยวข้องแสวงหาผลประโยชน์ จะเป็นบทพิสูจน์ว่า พล.อ.ประยุทธ์ จันทร์โอชา นายกฯ เอาจริงกับการแก้ปัญหา การทุจริต เพื่อสร้างผลงานชิ้นโบแดง เพราะตลอด 6 เดือนกว่า คสช.ไม่มีผลงานเป็นชิ้นเป็นอัน ทั้งที่มีอำนาจเบ็ดเสร็จ แต่กลับฟังคนแวดล้อมหน้า เดิมๆ ทำให้มีแนวคิดเก่าๆ แก้ปัญหาของประเทศไม่ได้,เมื่อเวลา 13.30 น. ที่กระทรวงมหาดไทย พล.อ.อนุพงษ์ เผ่าจินดา รมว.มหาดไทย กล่าวภายหลังการประชุมหารือข้อราชการว่า จากการประชุม คสช. นายกฯ สั่งการให้กระทรวงมหาดไทยดูแลศูนย์ดำรงธรรม เพราะในบางพื้นที่ไม่สามารถแก้ไขปัญหาให้กับประชาชนได้อย่างตรงจุด จากการหารือได้สั่งการให้จังหวัดที่ประสบปัญหา สรุปข้อมูลและส่งมายังส่วนกลาง เพื่อส่งต่อไปยังหน่วยงานที่เกี่ยวข้อง ดำเนินการแก้ไขปัญหาให้ประชาชนเร่งด่วนต่อไป และได้สั่งให้ผู้ว่าฯทุกจังหวัดออกมาตรการปราบปรามปัญหาการค้ามนุษย์และปัญหายาเสพติดให้เด็ดขาด,พล.อ.อนุพงษ์กล่าวต่อว่า ปัญหาการทุจริตในโครงการต่างๆ ของกระทรวงมหาดไทย โดยเฉพาะกรณีที่กรมป้องกันและบรรเทาสาธารณภัย (ปภ.) ทำสัญญาจัดซื้อรถยนต์และเรือยนต์กู้ภัย 7 รายการ จากเอกชน 4 ราย ยังไม่ได้รับรายงาน แต่หากพบว่า มีการทุจริตจะมีการดำเนินการตามกฎหมายอย่างถึงที่สุด หากใครมีหลักฐานขอให้แจ้งเบาะแสมายังกระทรวงมหาดไทยได้ทันที,ด้านนายฉัตรชัย พรหมเลิศ อธิบดี ปภ. กล่าวว่า ยืนยันว่าได้จัดซื้อโดยเสมอภาค และเปิดเผยตามระเบียบพัสดุฯ ไม่เคยจัดซื้อด้วยวิธีพิเศษ ทำตามขั้นตอนทุกอย่าง เปิดเผยสเปกผ่านเว็บไซต์ ถือเป็นมาตรฐานสากลเหมือนกับกองทัพ ตรวจสอบแล้วไม่มีการฮั้วประมูลแน่นอน,ผู้สื่อข่าวรายงานจากกองบัญชาการกองทัพบก (บก.ทบ.) เมื่อวันที่ 15 ธ.ค. พล.อ.ประยุทธ์ จันทร์โอชา นายกฯ และหัวหน้า คสช.ลงนามคำสั่ง คสช.ที่ 127/ 2557 เรื่องแต่งตั้งคณะกรรมการต่อต้านการทุจริตแห่งชาติ มีนโยบายสำคัญเร่งด่วนในการป้องกันขจัดการทุจริตและประพฤติมิชอบ โดยหัวหน้า คสช.เป็นประธานฯ มีหัวหน้าฝ่ายกฎหมายและกระบวนการยุติธรรมของ คสช.เป็นรองประธานฯ เพื่อให้การบูรณาการความร่วมมือระหว่างหน่วยงานที่เกี่ยวข้องเป็นไปอย่างเหมาะสม ผลักดันนโยบายการป้องกันและขจัดการทุจริตและประพฤติมิชอบให้เกิดผลอย่างเป็นรูปธรรม และมีประสิทธิภาพมากยิ่งขึ้น,เมื่อเวลา 10.30 น. ที่สำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) จ.นนทบุรี นายสุรพงษ์ โตวิจักษณ์ชัยกุล อดีตรองนายกฯ และ รมว.ต่างประเทศ แกนนำพรรคเพื่อไทย และนายเรืองไกร ลีกิจวัฒนะ ทีมกฎหมายพรรคเพื่อไทย เข้ายื่นหนังสือถึงนายปานเทพ กล้าณรงค์ราญ ประธาน ป.ป.ช. ให้ตรวจสอบคุณสมบัติและสถานะการดำรงตำแหน่ง ป.ป.ช.ของนายภักดี โพธิศิริ กรรมการ ป.ป.ช. ผ่านนายศักดิ์ชัย เมทินีพิศาลกุล ผู้ช่วยเลขาธิการ ป.ป.ช. โดยนายสุรพงษ์ กล่าวว่า นายภักดีได้รับการแต่งตั้งโดยประกาศของคณะปฏิรูปการปกครองในระบอบประชาธิปไตยอันมีพระมหากษัตริย์ทรงเป็นประมุข (คปค.) ให้เป็น ป.ป.ช.เมื่อวันที่ 22 ก.ย.2549 และปฏิบัติหน้าที่มาถึงปัจจุบัน น่าจะขาดคุณสมบัติการเป็นกรรมการ ป.ป.ช.มาตั้งแต่ต้น เพราะช่วงที่ได้รับการแต่งตั้งไม่ได้ลาออกเมื่อวันที่ 15 ธ.ค.2549 เลยเวลาไปกว่า 90 วัน ก็ไม่ถูกต้องตามกฎหมาย จึงถือว่านายภักดี ไม่เคยได้รับการแต่งตั้งเป็นกรรมการ ป.ป.ช. มติต่างๆ ของคณะกรรมการ ป.ป.ช.ตั้งแต่ปี 2549 จึงไม่ถูก ต้อง ข้อกล่าวหาควรตกไป ขอให้ประธาน ป.ป.ช.ตรวจสอบภายใน 15 วัน และสั่งยุติการปฏิบัติหน้าที่ของนายภักดีชั่วคราว ไม่เช่นนั้นจะดำเนินคดีอาญากับคณะกรรมการ ป.ป.ช.,นายปานเทพ กล้าณรงค์ราญ ประธาน ป.ป.ช. กล่าวว่า การยื่นตรวจสอบการขัดคุณสมบัติกรรมการ ป.ป.ช.ของนายภักดี เป็นเรื่องที่เกิดขึ้นมานานแล้ว มีการฟ้องเป็นคดีในศาล แต่ทุกอย่างจบไปหมดแล้ว ก่อนหน้าที่นายภักดีจะเข้าเป็นกรรมการ ป.ป.ช.ได้ตรวจสอบคุณสมบัติครบถ้วนหมดแล้ว แต่เมื่อร้อง เรียนมาจะนำเข้าสู่ที่ประชุม ป.ป.ช.วันที่ 18 ธ.ค. เพื่อ ให้นายภักดีชี้แจง แต่ไม่แน่ใจว่า ป.ป.ช.จะมีอำนาจตรวจสอบกรรมการ ป.ป.ช.ด้วยกันเองหรือไม่ เพราะไม่มีระบุไว้ในกฎหมาย ที่ผ่านมามีแต่ยื่นเรื่องต่อศาลหรือให้ ส.ว.ถอดถอน ส่วนที่ระบุว่า หากนายภักดีขาดคุณสมบัติจริง จะทำให้คดีที่ตัดสินมาเป็น โมฆะคงไม่จริง ถ้ามีผลย้อนหลังจะยุ่งไปกันใหญ่ และการลงมติของ ป.ป.ช.ทำในนามกรรมการทั้ง 9 คน ไม่ใช่คนใดคนหนึ่ง,อีกเรื่อง เมื่อเวลา 10.30 น. ที่พรรคประชาธิปัตย์ นายนิพิฏฐ์ อินทรสมบัติ และนายสาธิต ปิตุเตชะ รองหัวหน้าพรรคประชาธิปัตย์ พร้อมอดีต ส.ส.พื้นที่ที่มีการปลูกยางพาราทั้งในภาคใต้และภาคตะวันออกกว่า 10 คน อาทิ นายวิรัช ร่มเย็น อดีต ส.ส.ระนอง นางสุพัชรี ธรรมเพชร นายนริศ ขำนุรักษ์ อดีต ส.ส.พัทลุง นายประกอบ รัตนพันธุ์ นายอภิชาติ ศักดิเศรษฐ์ อดีต ส.ส.นครศรีธรรมราช นายสมบูรณ์ อุทัยเวียนกุล นพ.สุกิจ อัตโถปกรณ์ อดีต ส.ส.ตรัง เดินทางเข้าพบนายปีติพงศ์ พึ่งบุญ ณ อยุธยา รมว.เกษตรฯ ที่กระทรวงเกษตรฯ แต่ รมว.เกษตรฯ มอบให้นายอำนวย ปะติเส รมช.เกษตรฯ มาพบปะแทน,นายนิพิฏฐ์กล่าวว่า เมื่อวันที่ 24 ก.ย. ตนและอดีต ส.ส.ที่มีเกษตรกรสวนยางพารา ไปยื่น 5 มาตรการเร่งด่วนให้รัฐบาลแก้ไขปัญหายางพาราตกต่ำถึงนายกฯ ผ่านมากว่า 2 เดือน ความเดือดร้อนชาวสวนยางยังไม่บรรเทา และยังมีข่าวว่ารัฐบาลขายยางในสต๊อกรัฐที่มีอยู่ราว 2.1 แสนตันไปแล้ว หากขายจริงชาวสวนยางต้องแบกรับภาระหนี้สินจากการขาดทุน ทั้งนี้ นายอำนวยชี้แจงว่าได้รับทั้ง 5 มาตรการ ที่เราเสนอให้กระทรวงต่างๆรับไปปฏิบัติ แล้ว คือ 1.ไม่ขายยางเก่าในสต๊อกรัฐ 2.ให้นำยางมาทำและซ่อมถนน 3.นำยางมาทำสนามกีฬา 4.ทำวัสดุกันสะเทือนในระบบรางทั้งหมด 5.เร่งสนับสนุนอุตสาหกรรมแปรรูปยาง โดยเฉพาะการใช้น้ำยางทำถนน แต่ติดที่ระเบียบสำนักนายกฯ เรื่องการจัดซื้อจัดจ้าง เพราะมีบริษัทเดียวที่นำน้ำยาง มาทำถนน องค์กรปกครองส่วนท้องถิ่น จึงไม่กล้าดำเนินการ แต่รับปากจะดำเนินการให้เสร็จใน 2 สัปดาห์ ขอให้ออกเป็นมติ ครม.เพื่อมีผลปฏิบัติจริง ไม่ใช่แค่การรับหลักการแล้วรอ หากเป็นรัฐบาลจากการเลือกตั้งจะแก้ไขปัญหาของประชาชนได้ดีกว่านี้ และน่าแปลกที่รัฐบาลที่มาจากอำนาจพิเศษ แต่กลับไม่กล้าใช้อำนาจพิเศษแก้ไขปัญหาปากท้อง ความเดือดร้อนของประชาชน,ต่อมาช่วงค่ำ ที่รัฐสภา ในที่ประชุม สปช.สมาชิก สปช.ยังสลับกันขึ้นมาอภิปรายอย่างต่อเนื่อง ส่วนใหญ่ท้วงติงคัดค้านการเลือกตั้ง ครม.โดยตรง อาทิ นายสมศักดิ์ โล่สถาพรพิพิธ สปช.ตรัง อภิปรายว่า การเลือกตั้งโดยตรงเป็นการทำลายระบบรัฐสภา หากนายกฯและ ส.ส.มาจากคนละพรรคกันจะเป็นรัฐบาลเสียงข้างน้อย อาจมีปัญหาการทำงาน และไม่เห็นด้วยที่ไม่มี ส.ส.ระบบบัญชีรายชื่อ ขณะเดียวกันก็มีสมาชิก สปช.บางส่วนอภิปรายสนับสนุนแนวทางให้เลือกตั้งนายกฯโดยตรง อาทิ นายเสรี สุวรรณภานนท์ ประธาน กมธ.กฎหมายและกระบวนการยุติธรรม อภิปรายว่าสนับสนุนให้เลือกนายกฯโดยตรง ถ้าไม่ปฏิรูปวันนี้จะหมดโอกาส การเลือกตั้งที่ผ่านมามีการซื้อเสียงเข้าไปเป็นฝ่ายบริหาร จึงถอนทุนคืนและหากำไร ระบบรัฐสภาในปัจจุบันเป็นบ่อเกิดแห่งการทุจริต แม้ปัจจุบันมีนายกฯมาจากการรัฐประหาร แต่ยังดีกว่านายกฯที่มาจากการเลือกของสภาผู้แทนฯ เพราะไม่มีการใช้อำนาจเกินเลย เพียงแต่ไม่ได้รับการยอมรับเพราะมาจากการรัฐประหาร,กระทั่งเวลา 21.55 น. ภายหลัง สปช.อภิปรายแสดงความเห็นจนครบถ้วนแล้ว นายบวรศักดิ์ อุวรรณโณ ประธาน กมธ.ยกร่างฯ จึงสรุปข้อสังเกตต่อที่ประชุมว่า ขอให้ที่ประชุม สปช.บันทึกความเห็นของ สปช.ที่อภิปรายทุกคน เพื่อนำมาใช้พิจารณาหาข้อยุติในหลักการที่จะใส่ในรัฐธรรมนูญตั้งแต่วันที่ 18 ธ.ค. จะไม่ห้าม สปช.เข้ารับฟังการประชุม โดยเฉพาะนายเกรียงไกร ภูมิเหล่าแจ้ง สปช. ที่พูดว่า กมธ.ยกร่างฯจัดทำร่างรัฐธรรมนูญไว้เสร็จแล้ว ขอให้เข้าฟังด้วย อย่าเพิ่งกล่าวอะไรในทางเสื่อมเสีย ยืนยันว่าขณะนี้ไม่มีพิมพ์เขียวใดๆ ทั้งสิ้น อย่ามากล่าวหากัน อย่าเพิ่งหวั่นไหวอะไร ขณะนี้แกงส้มหม้อนี้ ไฟยังไม่ได้ก่อ น้ำยังไม่ได้ต้ม จะได้ข้อยุติทั้งหมด 23 ก.ค.58 การออกแบบระบบการเมืองเป็นเรื่องสำคัญจะทำเล่นๆไม่ได้ ต้องดูสภาพบ้านเมืองแท้จริงด้วย ระบบเลือกตั้งพระมหากษัตริย์ไม่เคยแต่งตั้ง ส.ส. วันนี้ กมธ.ปฏิรูปการเมืองเสนอระบอบใหม่ คือระบอบประชาธิปไตยอันมีพระมหากษัตริย์ทรงเป็นประมุข มี ครม.มาจากการเลือกตั้งโดยตรง ระบบนี้ถูกเรียกว่าเป็นระบบรัฐสภาที่ทำให้เป็นระบบประธานาธิบดี,นายบวรศักดิ์กล่าวอีกว่า คำถามที่ต้องตอบวันนี้ 1.ความเสี่ยงถ้าเลือกตั้ง ครม.โดยตรง จะทำให้พรรค ข. ทั้งหัวหน้าพรรคและคนของพรรคตกงานอยู่บ้าน 4 ปี ทำอะไรไม่ได้เลย ตอบได้หรือไม่ว่าความสงบสุขจะเกิดขึ้นถ้าตอบได้ก็น่าจะพิจารณา 2.มีความเสี่ยงที่จะได้นายกฯมาจากกระแส เช่น ฟิลิปปินส์ ที่นำดารามาเป็นนายกฯ 3.มีความเสี่ยงที่เมื่อมีนายกฯและ ครม.เข้มแข็งเกินไป ปลดไม่ได้ นายกฯก็ปรับ ครม.ลำบาก เพราะต่างคนต่างมาจากการเลือกตั้งของประชาชน 4.ความเสี่ยงเชิงโครงสร้างที่สูงมาก คือนายกฯมีอำนาจมากกว่าประธานาธิบดีสหรัฐฯ เพราะแบ่งแยกอำนาจเทียม ที่นายกฯเสนอกฎหมายและงบประมาณได้ หรือเรียกว่าระบบรัฐสภา ทำให้เป็นระบบซุปเปอร์ประธานาธิบดี เกิดอำนาจล้นฟ้า เมื่อฝ่ายบริหารและฝ่ายนิติบัญญัติเป็นพรรคเดียวกัน เพราะผู้เสนอและผู้พิจารณากฎหมายเป็นพรรคเดียวกัน การตั้งกระทู้ถามก็ไม่มีประโยชน์ 5.ความเสี่ยงเรื่องระบบตรวจสอบที่ กมธ.ปฏิรูปการเมืองเสนอ ไม่เพียงพอที่จะจำกัดอำนาจมหาศาลที่รัฐบาลมี และไม่สามารถถอดถอนจากตำแหน่งได้,ผู้สื่อข่าวรายงานว่า ทันทีที่นายบวรศักดิ์กล่าวจบ น.ส.ทัศนา บุญทอง รองประธาน สปช.คนที่สอง ในฐานะประธานที่ประชุม ขอให้ที่ประชุมลงมติว่าจะส่งรายงานความเห็นของคณะ กมธ.ปฏิรูปทั้ง 18 ด้านให้คณะ กมธ.ยกร่างฯพิจารณาหรือไม่ แต่ปรากฏว่ามีสมาชิก สปช.บางคนคัดค้าน เนื่องจากเห็นว่าเรื่องการเลือกตั้งนายกฯโดยตรง มี สปช.คัดค้านจำนวนมาก หากโหวตลงมติครั้งเดียวว่าจะให้ส่งความเห็นทั้งหมดให้คณะกมธ.ยกร่างฯ จะถูกมองว่าที่ประชุม สปช.ทั้งหมดเห็นด้วยกับการเลือกตั้งนายกฯโดยตรง จึงควรหาวิธีการโหวตที่เหมาะสมกว่านี้ ทำให้ที่ประชุมถกเถียงถึงวิธีการโหวตลงมติกันอยู่นาน แต่ไม่ได้ข้อยุติ จนกระทั่งมีสมาชิก สปช.เสนอญัตติให้ปิดอภิปราย เพื่อลงมติว่าจะส่งรายงานความเห็นและข้อเสนอแนะการยกร่างรัฐธรรมนูญของคณะ กมธ.ปฏิรูปทั้ง 18 ด้านให้คณะ กมธ.ยกร่างฯหรือไม่ ผลปรากฏว่าที่ประชุมมีมติเห็นชอบให้ส่งความเห็นของคณะ กมธ.ปฏิรูป 18 ด้าน ให้คณะกมธ.ยกร่างฯด้วยคะแนน 212 ต่อ 1 จากนั้น น.ส.ทัศนาจึงสั่งปิดประชุมเมื่อเวลา 23.25 น.
การประชุมสภาปฏิรูปแห่งชาติ(สปช.)เพื่อรับฟังรายงานข้อเสนอยกร่างรัฐธรรมนูญ จากคณะกรรมาธิการวิสามัญทั้ง18คณะ เป็นวันสุดท้าย ปรากฏว่าสมาชิก สปช.และกรรมาธิการยกร่างรัฐธรรมนูญต่าง อภิปรายคัดค้านข้อเสนอให้มีการเลือกตั้งนายกรัฐมนตรี
ข่าวหน้า1,สปช.,ยกร่าง,รัฐธรรมนูญ,คัดค้าน,ข้อเสนอ,เลือกตั้ง,นายกรัฐมนตรี,คณะรัฐมนตรี,โดยตรง